Ad removendum scandalum et omne dubietatis scrupulum, ego Hugo, dux Burgundie, notum fieri volo cunctis presentibus et futuris quod Deo inspirante, Jherosolimam iturus pro remedio anime mee, patrisque mei, et omnium antecessorum meorum, libere dedi et in perpetuum concessi Deo et ecclesie beate Marie de Belna, et canonicis ibidem Deo servientibus, quicquid habebam in hominibus et in terris eorum de Montaigniaco, et in omni territorio et parrochia ejusdem ville, nichil penitus ibidem michi vel meis deinceps retinens. Et ne quis beneficium istud infringere presumat, sigilli mei auctoritate confirmavi. Hoc vero factum est assensu et laude Aalydis, uxoris mee et Odonis, filii mei. Hujus donationis testes sunt: Robertus decanus; Julianus archipresbiter; Robertus, senescallus; Gerardus de Reon; dominus Ochedex; Renaldus, senescallus; Hugo de Grosboc; Petrus portarius; Bernardus Josberz, Henricus de Ponti; Galterus, frater prepositi; Ogerus Bassez et plures alii.